נשים במקררים

נשים במקררים (באנגלית: Women in Refrigerators, ובראשי תיבות: WiR) הוא אתר פאנדום קומיקס פמיניסטי. האתר הוקם ב-1999 על ידי קבוצת מעריצות קומיקס פמיניסטיות, בראשות גייל סימון, זאת לאחר שהן מצאו כי דמויות נשיות רבות בעולמות גיבורי-העל נפגעות, נאנסות, נהרגות או מגורשות על מנת לשמש ככלי עלילתי (אנ') הנועד להניע את סיפור הדמות הגברית. אירוע זה כונה על ידן "fridging", והן הציגו ניתוח מעמיק שלו לצד רשימת דוגמאות הממחישות את טענתן. המונח "נשים במקררים" ("Women in Refrigerators") נטבע על ידי גייל סימון כשם לאתר האינטרנט בתחילת 1999, במהלך צ'אט מקוון עם מעריצות על קומיקס. המונח מתייחס אל תקרית בחוברת Green Lantern #54 מאוגוסט 1994, בכתיבתו של רון מארז, בה גיבור-העל קייל ריינר מגיע אל ביתו ומגלה כי אהובתו אלכסנדרה דוויט נהרגה על ידי נבל-העל מייג'ור פורס ונדחסה במותה אל תוך מקרר. סימון ועמיתותיה פיתחו רשימה של דמויות נשיות אשר "נהרגו, הוטל בהן מום או אבדו להן הכוחות" ("killed, maimed or depowered"), ובמיוחד בדרכים שהתייחסו לדמות הנשית כאל מכשיר בלבד הנועד לקדם את קשת הסיפור של הגיבור הגברי, במקום לפתח את אישיותו וסיפורו בדרך העומדת בפני עצמה. הרשימה כוללת בה את כל הדמויות הנשיות שנהרגו, נאנסו, אבדו להן הכוחות, הפכו לנכות, עברו לצד הרשע, הוטל בהן מום, עונו וחלו, או עברו איזושהי טרגדיה אחרת במהלך חייהן, ויש בה 110 דמויות. הרשימה הופצה ברחבי רשת האינטרנט, דרך קבוצות דיון, מערכות לוח מודעות, דואר אלקטרוני ודיוור אלקטרוני, והיא הועברה גם לכותבים ומאיירים במדיית הקומיקס על מנת לקבל את תגובתם. בעוד העיתונאי ביו יארברו יצר את העיצוב והקידוד הראשוניים של אתר האינטרנט ויועץ הטכנולוגיה ג'ון ברטול ערך את התוכן, המעריצים רוברט האריס וג'ון נוריס תרמו לתחזוקת האתר והעלאת עדכונים. הרעיון להציב את הרשימה ברשת האינטרנט היה של המתכנת ג'ייסון יו, ששימש גם כמארח האתר המקורי. הרשימה, והניתוח המעמיק בנושא של סימון, ידועים לשמצה בקרב חוגי קומיקס מסוימים, ובחלוף השנים דנו רבות בנוגע למשמעות המונח. סימון קיבלה תגובות וביקורות רבות בדואר אלקטרוני ממעריצים ומאנשי מקצוע, חלק נייטרליות ואחרות חיוביות. את אלו, היא פרסמה באופן חופשי וגלוי באתר. במהלך 2000, שלל עיתונים בארצות הברית פרסמו מאמרים בנושא והפנו אל האתר, וזה יצר דיון רחב על סקסיזם בתרבות הפופולרית ובתעשיית הקומיקס. חלק מהאוניברסיטאות, שעוסקות בנושא כחלק מלימודי מדעי הרוח, מציגות גם את המונח ואת האתר כקשורים לביקורת על התרבות הפופולרית. רון מארז, אשר פאנל בכתיבתו היווה את הבסיס לטרמינולוגיית המונח ויצירת האתר, התייחס אל הנושא באופן אישי, וכתב בתשובתו (באופן חלקי) כי ”בעיני ההבדל האמיתי הוא פחות גברי–נשי מאשר דמות ראשית–משנית. ברוב המקרים, הדמויות הראשיות הן גבריות... דמויות המשנה הן אלו שסובלות מהטרגדיות הקבועות והמנפצות יותר. והרבה דמויות משנה הן נשיות”. מצידה, סימון עצמה התייחסה אל הדבר בפשטות וקבעה ש”אם אתה הורס את רוב הדמויות שבנות אוהבות, אז בנות לא ייקראו קומיקס. זהו זה!”. בדיון על המונח ועל האתר בספרו "Dangerous Curves: Action Heroes, Gender, Fetishism and Popular Culture", הפרופסור ג'פרי א. בראון מאוניברסיטת באולינג גרין ציין כי בעוד דמויות גבריות נטו למות בגבורה ולשוב לחיים באמצעים על-טבעיים לאחר מכן, דמויות נשיות היו נפצעות או נהרגות כלאחר יד, אך באופן בלתי הפיך, ולעיתים קרובות בצורה מינית. על מנת לבסס את טענתו, בראון מביא שתי דוגמאות – המקרה בו הג'וקר ניפץ את עמוד השדרה של ברברה גורדון רק בשביל להתגרות בבאטמן, והמקרה בו המסיכה השחורה עינה ורצח את סטפני בראון רק כדי לסחוט מידע על באטמן. חולצה אדומה אתר האינטרנט הרשמי של נשים במקררים (באנגלית) Michael Condon, ‏The Fanzig Challenge, ‏Fanzing, ‏אוקטובר 2002 Brian Prowse-Gany, ‏Rise of the Female Superhero, ‏Yahoo! News, ‏12 באוגוסט 2015 Gale Simone, ‏The List, ‏Women in Refrigerators, מרץ 1999 About Us, ‏Women in Refrigerators Gale Simone & Rob Harris, ‏Fan Reactions, ‏Women in Refrigerators Gale Simone & Rob Harris, ‏Responding Creators, ‏Women in Refrigerators Letters: Wonder women, ‏Dallas Observer, ‏25 במאי 2000 Perry Moore, ‏Who cares about the death of a gay superhero anyway?‎, ‏Perry Moore Stories, ‏23 בנובמבר 2004 Ron Marz responds, ‏Women in Refrigerators Gale Simone, ‏Email as of 4/28/99, ‏Women in Refrigerators, ‏28 באפריל 1999 Jeffrey A. Brown, ‏"Dangerous curves: action heroines, gender, fetishism, and popular culture", ‏Jackson: University Press of Mississippi, ‏2011; עמ' 6–175; ISBN 160473714X